Rozhodnutie Komisie
z 29. januára 2004
o vykonávaní prieskumu moru hydiny u hydiny a divo žijúcich vtákov v členských štátoch, ktorý sa má vykonať v priebehu roka 2004
[oznámené pod číslom dokumentu K(2004) 134]
(2004/111/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch vo veterinárnej oblasti [1], najmä na jeho článok 20,
keďže:
(1) Podľa smernice Rady 92/40/EHS z 19. mája 1992, ktorou sa zavádzajú opatrenia spoločenstva na kontrolu moru hydiny [2], sa nepredpokladá pravidelné sledovanie kŕdľov hydiny a divo žijúcich vtákov na účely posúdenia možnej prítomnosti tejto nákazy v uvedených populáciách.
(2) Skúsenosti potvrdili, že určité kmene vírusu moru hydiny, na ktoré sa bežne nevzťahujú kontrolné opatrenia podľa smernice, majú schopnosť mutovať na vysoko patogénne kmene po cirkulácii v populácii hydiny počas určitej doby.
(3) Táto situácia by mohla spôsobovať vysokú úmrtnosť hydiny a vysoké ekonomické straty hydinárskemu priemyslu, čo sa dá znížiť vykonávaním systému skríningu v členských štátoch s cieľom umožniť skoršie zistenie a kontrolu takýchto prekurzorových kmeňov.
(4) Vedecký výbor pre zdravie zvierat a starostlivosť o zvieratá vydal stanovisko k definícii moru hydiny a k používaniu očkovania proti moru hydiny. V tejto správe sa odporúča zmeniť definíciu moru hydiny s cieľom zahrnúť viac kmeňov moru hydiny, pre ktoré sú opatrenia zamerané na eradikáciu vhodné. Ďalej sa musia vykonávať prieskumy na stanovenie výskytu takýchto kmeňov u rôznych populácií hydiny. Toto by malo umožniť odhadnúť náklady na modifikované opatrenia na kontrolu nákazy.
(5) Komisia zorganizovala v novembri 2001 sympózium o pripravenosti na pandémiu chrípky ľudí. Bolo zdôraznené, že na lepšie stanovenie zoonotického dopadu takýchto infekcií sa musia vykonávať prieskumy rôznych živočíšnych populácií.
(6) Zoonotické hľadisko, ako aj dopady na zdravie zvierat podčiarkli potrebu prieskumov chrípky u živočíšnych populácií.
(7) Všetky členské štáty vykonali v rokoch 2002 a 2003 prieskumy moru hydiny u hydiny a väčšina krajín taktiež vykonala skríning u divo žijúcich vtákov podľa rozhodnutia Komisie 2002/649/ES [3].
(8) Rozhodnutím 2002/673/ES [4] sa schválili jednotlivé programy a finančný príspevok spoločenstva na každý z týchto programov.
(9) Počas týchto prieskumov sa v niekoľkých členských štátoch zistila u hydiny prítomnosť rozličných vírusov moru hydiny poddruhov H5 a H7. Aj keď výskyt vírusov moru hydiny sa môže pokladať za pomerne nízky, je možné urobiť záver, že na lepšie pochopenie epidemiológie vírusov moru hydiny je dôležité vychádzať z týchto jednoznačných zistení a pokračovať v roku 2004 v stálom pozorovaní.
(10) Členské štáty by mali predložiť svoje programy na schválenie Komisii tak, aby spoločenstvo mohlo poskytnúť finančnú pomoc.
(11) Článok 32 Aktu o pristúpení z roku 2003 ukladá, že pokiaľ ide o výdavky z veterinárnych fondov, nové členské štáty majú rovnaké práva ako súčasné členské štáty.
(12) Nemožno však prijať žiadny finančný záväzok v súvislosti s ktorýmkoľvek programom programov skôr, než sa uskutoční pristúpenie príslušných pristupujúcich členských štátov. Popritom sledovanie určitých nákaz v pristupujúcich členských štátoch je možné spolufinancovať aj pomocou iných nástrojov spoločenstva.
(13) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty predložia do 15. marca 2004 Komisii na schválenie plány vykonávania prieskumu moru hydiny u hydiny a divo žijúcich vtákov.
Článok 2
Finančný príspevok spoločenstva na opatrenia uvedené v článku 1 bude činiť 50 % z nákladov, ktoré vznikli v členských štátoch pri odbere vzoriek a analyzovaní vzoriek až do celkového maxima 600000 EUR pre všetky členské štáty.
Článok 3
Toto rozhodnutie je adresované členským štátom.
V Bruseli 29. januára 2004